পেরিয়ার নদীর তীরে আমাদের পাখি দেখার লজটির নাম ‘হর্নবিল লজ’। পাহাড়ের কোলে মুন্নার শহরের কাছে, থাটেকাড (Thattekad) জেলার অন্তর্গত। আঁকাবাঁকা পাহাড়ি রাস্তা। পথে পড়ে অনেকগুলো চা-বাগান। আমি কখনো চায়ের ফুল বা ফল দেখিনি। তাই ছবি দিলাম। এছাড়াও আছে বিরাট বিরাট রাবার গাছের বাগান ও ইদানীং বাজারপ্রিয় পাম গাছের চাষ — যা থেকে তেল তৈরি হয়। এসবই খুব লাভজনক। পাম থেকে দিশী মদও তৈরি করে। কেরালা ড্রাই স্টেট। মদের কেনেবেচা নিষেধ। কিন্তু গ্রাম জঙ্গলে এই দিশী মদের কারবার বেশ চলছে দেখলাম। খেতেও মন্দ নয়। কোনো পচাগন্ধ নেই। অনেকটা রাম-এর মতই স্বাদ।